text: Bil med baby stjålet
  17 januar 2012 kl. 16.51
  En biltyv stjal i dag mere end et køretøj. På bagsædet af den stjålne bil sad en syv måneder gammel baby.
  I morges omkring klokken ni, blev der slået alarm, da en bil på Vestergade i Grindsted blev stjålet. På bagsædet af den hvide Mitsubishi lå en kun syv måneder gammel baby, skriver JydskeVestkysten.
  Det gik tilsyneladende også op for biltyven, hvilket resulterede i, at bil og baby blev efterladt få minutter efter tyveriet i udkanten af Grindsted.
  Barnet er nu igen hjemme hos sin familie, der bor i lokalområdet.
  
  Moren var kun få meter væk
  Moderen havde parkeret sin bil for at hæve kontanter hos Danske Bank i Vestergade. Bilen, med datteren på bagsædet, var parkeret kun få meter væk fra den udendørs hæveautomat. 
  Kvinden blev set løbe skrigende efter biltyven, der i fuld fart og imod ensretningen drønede ned ad Borgergade og østpå mod Billund, skriver JydskeVestkysten.
  Politiet leder med hundepatruljer efter biltyven.
  